《风火径有警纡道陟崇而行》
元代·黎伯元

叱驭上险巇，披葺入菑翳。向来轻车路，豺虎有吞噬。

王事何能安，劳形心孔悸。前登崖壁峻，下陟石路细。

羸马付仆夫，蹉跌忧困弊。蛇蟠尚回转，猱度姑少憩。

梯凳迹暂离，荆棘牵衣袂。出山见樵牧，相见如相慰。

及兹履康庄，巅崖悯劳瘁。平山方寸地，坦坦无拘系。

艰难有时遭，浇漓嗟季世。人心甚太行，所遇尤可畏。

念此夜达晨，归田宜早计。

作者简介：黎伯元，字景初，号渔唱。东莞人。元朝末年由岁贡历官连山教谕及德庆、惠阳教授，所至学者尊之，文风以振。明黄佐嘉靖四十年《广东通志》卷五九作黎伯原，附于其子黎光传中。著有《渔唱稿》，已佚。